पाकिस्तान जा चुके आतंकियों के घरों से सबूत ढूंढ़े; टेरर फंडिग में शामिल होने का आरोप
Terrorist Activities And Terror Funding Case जम्मू-कश्मीर में स्पेशल इन्वेस्टिगेशन यूनिट (SIU) ने तीन जिलों में छापेमारी की है। SIU ने किश्तवाड़ में 5, पुलवामा में 3 और अवंतीपोरा में भी 3 आतंकियों के घर-ठिकानों पर रेड की।
जम्मू-कश्मीर में स्पेशल इन्वेस्टिगेशन यूनिट (SIU) ने तीन जिलों में छापेमारी की है। SIU ने किश्तवाड़ में 5, पुलवामा में 3 और अवंतीपोरा में भी 3 आतंकियों के घर-ठिकानों पर रेड की। इन पर आतंकवादी गतिविधियों में शामिल होने और टेरर फंडिग करने के आरोप हैं।
पाकिस्तान में बैठकर आतंक फैलाते हैं 
किश्तवाड़ के SSP खलील पोसवाल ने बताया कि छापा मारने के लिए जम्मू की NIA कोर्ट ने UAPA मामले में सर्च वारंट जारी किए थे। SIU ने शहनवाज, नईम अहमद, मोहम्मद इकबाल, शहनवाज कांथ और जाविद हुसैन के घर पर छापा मारा।
एक अधिकारी के मुताबिक, ये आंतकी पाकिस्तान जा चुके हैं और वहीं बैठकर आंतक फैलाते हैं। SSP खलील ने कहा कि रेड के दौरान मिले सबूतों के आधार पर एंटी नेशनल एक्टिविटीज और आंतकवादी घटनाओं में उनकी भूमिका तय की जाएगी। 
पुलवामा-अवंतीपोरा में 3-3 ठिकानों पर छापेमारी
SIU ने पुलवामा में 3 ठिकानों पर छापेमारी की। एजेंसी ने पुलवामा के त्राल इलाके में टेरर फंडिग मामले में रेड की। इस मामले में स्थानीय पुलिस स्टेशन में एक केस भी दर्ज हुआ था।
उधर, अवंतीपोरा में तीन आरोपियों मंजूर अहमद वानी, मोहसिन अहमद लोन और आरिफ बशीर भट्ट के घरों पर रेड डाली। छापेमारी में टेरर क्राइम्स में इनके शामिल होने से जुड़े और सबूत जुटाए गए।
36 आतंकी जा चुके हैं पाकिस्तान
SSP खलील ने बताया कि किश्तवाड़ा के 36 लोग आतंकवाद में शामिल होने के बाद पाकिस्तान जा चुके हैं। जम्मू की स्पेशल NIA कोर्ट ने बीते 26 अप्रैल को किश्तवाड़ के 23 आतंकियों के खिलाफ गैर-जमानती वारंट जारी किए थे। ये सभी सीमा पार बैठकर जम्मू-कश्मीर में आंतकवाद फैला रहे थे। इससे पहले 13 अन्य आतंकियों के खिलाफ भी गैर-जमानती वारंट जारी किए गए थे।